FI Euroopan unionin virallinen lehti CE 78/767

(2004/C 78 E/0817)

KIRJALLINEN KYSYMYS E-2929/03

esittäjä(t): Olivier Dupuis (NI) komissiolle

(6. lokakuuta 2003)

Aihe: Kambodžassa kidnapatun ja Vietnamissa tuomiota odottavan, UNHCR:n pakolaisaseman saaneen Vietnamin kansalaisen Thich Tri Lucin tilanne

Kysymykseen E-2607/03 (1) antamassaan vastauksessa komissio ilmoittaa olevansa erittäin huolestunut Kunnianarvoisan Thich Tri Lucin (49 vuotta, maalliselta nimeltään Pham Van Tuong) tilanteesta. Thich Tri Luc on Vietnamin yhdistyneen buddhalaiskirkon jäsen, joka pitkään puhunut ihmisoikeuksien puolesta ja joka on vangittuna Ho Chi Minh Cityssä. Hänen oikeudenkäyntiään, joka Vietnamin viranomaisten ilmoituksen mukaan oli tarkoitus järjestää 1. elokuuta 2003, on lykätty vahvistamatta sille mitään uutta päivämäärää. Vietnamin viranomaiset ovat kieltäytyneet vastaamasta UNHCR:n kysymyksiin. Vietnamin ulkoministeriö tunnusti 12. syyskuuta 2003, että Thich Tri Luc on ollut vuoden ajan salaisesti pidätettynä, mikä on täysin ristiriidassa sen aiempien ilmoitusten kanssa. Ulkoministeriöstä kerrottiin myös, että Thich Tri Luc oli pidätetty Tay Ninhin provinssin raja-asemalla Vietnamin alueella 26. heinäkuuta 2002 ja että hänet on määrä tuomita rikoslain 91 pykälän nojalla, koska hän oli yrittänyt karata ulkomaille ottaakseen yhteyttä ulkomailla toimiviin järjestöihin tarkoituksenaan Vietnamin hallituksen vahingoittaminen. Kyseiset syytteet saattavat johtaa kolmen vuoden vankeustuomioon tai jopa elinkautiseen vankeusrangaistukseen.

Mikä on komission virallinen reaktio tällaiseen halveksuvaan suhtautumiseen YK:n pakolaistensuojelu-mekanismeja kohtaan sekä vakaviin ihmisoikeusloukkauksiin, joista edellä mainitussa tapauksessa on kyse? Aikooko komissio ehdottaa jäsenvaltioille edellä mainitun pakolaisaseman loukkaamistapauksen esille ottamista YK:n toimivaltaisissa elimissä? Mihin toimiin komissio aikoo ryhtyä, jotta Vietnamin viranomaiset vapauttaisivat välittömästi ja ehdoitta Kunnianarvoisan Thich Tri Lucin? Katsooko komissio, että Vietnamin viranomaisten asenne kyseisessä asiassa on riittävä syy Vietnamille myönnettävän avun ja sen kanssa tehtävän yhteistyön perinpohjaiseen uudelleentarkasteluun varsinkin, mitä tulee lainsäädännön uudistamis-suunnitelmaan seuraavien kymmenen vuoden aikana?

Chris Pattenin komission puolesta antama vastaus

(5. marraskuuta 2003)

Komissio haluaa muistuttaa, että tätä samaa asiaa koskevaan arvoisan parlamentin jäsenen kirjalliseen kysymykseen E-2607/03 (1) annettu komission vastaus on edelleen täysin voimassa viimeaikaisten tapahtumien valossa. Jäljempänä mainittavat seikat täydentävät komission edellistä vastausta.

Thich Tri Lucin pidätykseen liittyvät olosuhteet ovat edelleen epäselvät. Komissio on huolestunut Thich Tri Lucin eristysvankeudesta. Komissio yrittää siksi edelleen saada selvityksiä Vietnamin viranomaisilta.

Thich Tri Lucin tapaus osoittaa, että Vietnamin hallituksen oikeusjärjestelmän uudistamista koskevan kymmenvuotisen suunnitelman toteuttaminen ja säännöllinen ajantasaistaminen on erittäin tärkeää, kun pyritään edistämään hyvää hallintotapaa ja oikeuslaitoksen asianmukaista toimintaa. Nämä tavoitteet ovat ensisijaisia yhteisön yhteistyössä Vietnamin kanssa vuosiksi 2002—2006 laaditun maakohtaisen strategia-asiakirjan mukaisesti.

(1) EUVL C 58 E, 6.3.2004, s. 186.